ལན།གོང་གི་ལུང་ཚིག་དེ་ཉིད་ཚིག་ཟིན་ལྟར་གཞུང་གང་ནས་དྲངས་མིན་གསལ་པོ་ཞིག་ཞུ་སྤོབས་མ་ལྡན་ཡང་།དོན་ལ་སྣང་གཤེན་གྱི་བོན་སྒོ་བཞི་བསྟན་བྱེད་ཅིག་རེད་འདུག་པར་སེམས།སྣང་གཤེན་བོན་སྒོ་བཞི་ངོས་འཛིན་ཚུལ་བོན་གཞུང་རྣམས་ལས་ཅུང་ཟད་མི་འདྲ་བའི་ཁྱད་ཡོད་མོད།གོང་དུ་བསྟན་པ་དེ་ནི་མདོ་དྲི་མེད་གཟི་བརྗིད་ལས་བསྟན་ཚུལ་དེ་དང་ཕལ་ཆེར་མཚུངས་པ་ཞིག་ཡིན་ཏེ།གོང་དུ་སེལ་དང་ཁྲུས་ཀྱི་སྒོ་ཞེས་པ་དེ་ནི།དྲི་མེད་གཟི་བརྗིད་ལས་ཆབ་ནག་ཆུ་བོ་སེལ་གྱི་སྒོ་ཞེས་གསལ་བ་དང་གཅིག་པ་དང་།ཐར་དང་གླུད་ཀྱི་སྒོ་ཞེས་པ་དེ་ནི།དྲི་མེད་གཟི་བརྗིད་ལས་འཕན་ཡུལ་མཉམ་བརྗེ་གླུད་ཀྱི་སྒོ་ཞེས་བསྟན་པ་དང་གཅིག་པ་དང་།ཕྱ་གཡང་གཉན་གྱི་སྒོ་ཞེས་པ་དེ་ནི།དྲི་མེད་གཟི་བརྗིད་ལས་དཔོན་གསས་ཕྱ་གཉན་གཏོ་ཡི་སྒོ་ཞེས་གསུངས་པ་དང་གཅིག་པ་དང་།ལྷ་གསས་མཆོད་པའི་སྒོ་ཞེས་པ་དེ་ནི།དྲི་མེད་གཟི་བརྗིད་ལས་བསྟན་པའི་སེལ་གྱི་སྒོ་ཡི་ནང་གསེས་ཐུགས་དཀར་གཉེན་པོ་ལྷ་ཡི་གཞུང་ཞེས་པ་དེ་དང་དོན་གཅིག་པ་ཞིག་མིན་ནམ་སྙམ།གང་ལྟར་གོང་གི་ལུང་དེ་ནི་སྣང་གཤེན་བོན་སྒོ་བཞི་བསྟན་བྱེད་རང་ཡིན་ཡང་།བསྟན་ཚུལ་དེ་ཉིད་བོན་གཞུང་གཞན་རྣམས་དང་ཅུང་ཟད་མི་འདྲ་བ་ཞིག་རེད་འདུག་མོད།དེ་ཙམ་མ་ཟད་སྣང་གཤེན་བོན་སྒོ་བཞིའི་སྡེ་ཚན་དབྱེ་ཚུལ་ནི་དྲི་མེད་གཟི་བརྗིད་དང་མུ་ཆོའི་ཐེག་པ་རིམ་དགུའི་རྒྱུད་གཉིས་ལས་མི་འདྲ་བའི་ཁྱད་པར་ཡོད་ལ།བོན་གཞུང་གཞན་རྣམས་ལས་དེ་བཞིན་མི་འདྲ་བའི་ཁྱད་པར་ཡོད་ཚོད་རེད་སྙམ།